Illum, il-Kummissjoni qed tevalwa l-aħħar żviluppi fit-tnaqqis tar-riskju fis-settur bankarju u fil-progress li sar lejn sistema finanzjarja tal-UE dejjem aktar integrata u stabbli. L-istabbiltà finanzjarja ssaħħet ferm fi snin riċenti, u t-tnaqqis tar-riskju fis-settur bankarju tal-UE qed ikompli b'pass sostnut, kif indikat mill-Kummissjoni f'żewġ Komunikazzjonijiet li ħarġet qabel il-Kunsill Ewropew u s-Summit tal-Euro ta' Diċembru, fejn għandhom jittieħdu deċiżjonijiet dwar l-approfondiment tal-Unjoni Ekonomika u Monetarja tal-Ewropa. Fl-istess ħin, ix-xogħol fuq l-istabbiltà finanzjarja u l-integrazzjoni hemm bżonn li jkompli, u issa huwa l-waqt li l-koleġiżlaturi jaqblu fuq il-fajls ewlenin pendenti kollha. Fit-tielet rapport tagħha dwar il-progress fit-tnaqqis ta' self improduttiv (non-performing loans, jew NPLs), il-Kummissjoni ġibdet l-attenzjoni għall-fatt li l-NPLs fis-settur bankarju Ewropew komplew jonqsu, u issa qegħdin f'medja tal-UE ta' 3.4 %. Filwaqt li hemm bżonn li jkomplu jsiru sforzi biex jiġu indirizzati kwistjonijiet li writna u li qegħdin ikunu ta' piż fuq is-settur mill-kriżi finanzjarja 'l hawn, dan l-iżvilupp huwa inkoraġġanti ħafna. F'Komunikazzjoni separata, il-Kummissjoni tappella wkoll għal involviment politiku u sforzi mġedda biex jitlestew l-elementi kostitwenti essenzjali tal-Unjoni tas-Swieq Kapitali (CMU) qabel l-elezzjonijiet Ewropej f'Mejju. Flimkien mat-tlestija tal-Unjoni Bankarja, dan huwa essenzjali għall-iżvilupp tal-Unjoni Ekonomika u Monetarja u t-tisħiħ tar-rwol internazzjonali tal-euro. “Il-valutazzjoni tal-ħażniet kbar ta' self improduttiv huwa parti mill-isforzi biex innaqqsu r-riskji fis-settur bankarju Ewropew. Qed nistennew ukoll li jsiru ftehimiet malajr fuq il-pakkett bankarju u dak tas-self improduttiv. Abbażi tal-progress li ksibna min-naħa tat-tnaqqis tar-riskji, nistieden lill-ministri tal-finanzi u lill-mexxejja tal-UE biex f'Diċembru jaqblu dwar miżuri tal-kondiviżjoni tar-riskji konkreti. Unjoni ekonomika u monetarja iktar b'saħħitha hija fl-interess ta' kull wieħed u waħda minna,” qal Valdis Dombrovskis, il-Viċi President responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali. “L-Unjoni tas-Swieq Kapitali għandha rwol importanti fit-tisħiħ tal-Unjoni Ekonomika u Monetarja Ewropea u l-euro. Swieq finanzjarji integrati aktar se jkunu kapaċi jassorbu x-xokkijiet aħjar qabel dawn jilħqu l-kontribwenti. Swieq kapitali iktar fondi u aktar likwidi fl-Ewropa se jwasslu wkoll biex l-użu tal-euro mill-parteċipanti fis-suq fl-operat tagħhom ta' kuljum jinfirex aktar,” żied jgħid Dombrovskis. Jyrki Katainen, il-Viċi President responsabbli mill-Impjiegi, it-Tkabbir, l-Investiment u l-Kompetittività qal: “L-idea tal-Unjoni tas-Swieq Kapitali hija li jikber l-aċċess għall-finanzjament għal kumpaniji żgħar u medji, u biex jiżdiedu l-opportunitajiet ta' investiment fl-Ewropa. Irridu li n-negozji u ċ-ċittadini jieħdu l-benefiċċji kollha mill-potenzjal tas-Swieq Uniċi għas-servizzi bankarji u finanzjarji. Huwa għalhekk li qed norbtu fuq l-appoġġ tal-Parlament Ewropew u tal-Kunsill biex nilħqu ftehim malajr fuq il-miżuri pendenti li pproponejna skont l-aġenda tal-Unjoni Bankarja u tal-Unjoni tas-Swieq Kapitali.” Unjoni Bankarja Kif enfasizzat il-Kummissjoni fil-Komunikazzjoni tagħha ta' Ottubru 2017, l-Unjoni Bankarja għandha titlesta bil-kisba tat-tnaqqis tar-riskju u l-kondiviżjoni tar-riskji b'mod parallel. Illum, il-Kummissjoni qed tirrapporta għat-tielet darba dwar il-progress li sar fl-isforzi għat-tnaqqis tar-riskju. Il-proporzjonijiet tas-self improduttiv fis-settur bankarju Ewropew komplew jonqsu fl-ewwel nofs tal-2018, għal medja ta' 3.4 %, u qegħdin joqorbu lejn il-livelli ta' qabel il-kriżi. Dan jikkonferma x-xejra ġenerali ta' titjib madwar l-Unjoni fi snin riċenti, li kienet possibbli bis-saħħa ta' azzjoni determinata mill-Istati Membri u l-atturi tas-suq, partikolarment f'pajjiżi b'livelli ta' self improduttiv relattivament għoljin. Filwaqt li dan huwa ta' inkoraġġiment, il-proporzjonijiet għoljin tas-self improduttiv għadhom sfida f'xi Stati Membri. Ir-rapport tal-lum se jinforma t-taħditiet li se jsiru fis-Summit tal-Euro ta' Diċembru (f'format inklużiv) dwar it-tisħiħ tal-Mekkaniżmu Ewropew ta' Stabbiltà u t-tlestija tal-Unjoni Bankarja, inkluż it-twaqqif ta' garanzija ta' kontinġenza komuni għall-Fond Uniku ta' Riżoluzzjoni u dwar aktar passi 'l quddiem lejn Skema Ewropea ta' Assigurazzjoni tad-Depożiti. Il-Kummissjoni tilqa' wkoll il-progress li sar fit-trilogi dwar il-pakkett dwar it-tnaqqis tar-riskju bankarju ta' Novembru 2016 u tappella lill-Parlament Ewropew u lill-Kunsill biex jilħqu ftehim malajr dwaru, kif ukoll dwar il-pakkett komprensiv ta' miżuri leġiżlattivi biex jiġi indirizzat is-self improduttiv ta' Marzu 2018. Il-Komunikazzjoni tikkonferma wkoll li l-Kummissjoni wettqet l-elementi kollha tal-pjan ta' azzjoni tal-Kunsill dwar is-self improduttiv ta' Lulju 2017. Il-Komunikazzjoni hija akkumpanjata minn dokument ta' ħidma tal-persunal mħejji mis-servizzi tal-Kummissjoni, fuq talba tal-Kunsill, dwar l-organizzazzjoni potenzjali ta' pjattaforma Ewropea għat-tranżazzjonijiet ta' NPLs, post tas-suq elettroniku li fih il-banek u l-investituri jkunu jistgħu jinnegozjaw NPLs u portafolli ta' NPLs. L-Unjoni tas-Swieq Kapitali It-tlestija tal-Unjoni tas-Swieq Kapitali (CMU) hija essenzjali biex l-ekonomiji tal-Istati Membri u l-Unjoni Ekonomika u Monetarja jsiru aktar reżiljenti, biex tiġi ssalvagwardjata l-istabbiltà finanzjarja, jissaħħaħ ir-rwol internazzjonali tal-euro u jiġu diversifikati s-sorsi ta' finanzi għal kumpaniji żgħar u medji b'mod partikolari. L-Unjoni tas-Swieq Kapitali se toffri għażla akbar lill-konsumaturi, u tippermettilhom jixtru prodotti tal-investiment irħas u aħjar, u se tippermetti lill-fornituri tas-servizzi finanzjarji li jespandu billi joffru s-servizzi tagħhom fi Stati Membri oħrajn. Fil-Komunikazzjoni tal-lum, il-Kummissjoni tfakkar dwar l-elementi kostitwenti importanti tas-CMU li wettqet tul l-aħħar tliet snin. Dawn jinkludu proposti importanti għall-ħolqien ta' opportunitajiet ġodda tul is-Suq Uniku għan-negozji u l-investituri permezz ta' prodotti u servizzi ġodda madwar l-UE, permezz ta' regoli aktar sempliċi, ċari u proporzjonati, kif ukoll ta' superviżjoni aktar effiċjenti tal-industrija finanzjarja. Sa issa, 10 mit-13-il proposta għall-elementi importanti l-Unjoni tas-Swieq Kapitali għadhom qed jiġu diskussi mill-koleġiżlaturi tal-UE. Tliet proposti dwar il-finanzi sostenibbli u tliet proposti oħra li huma importanti għas-swieq finanzjarji tal-UE wkoll għadhom pendenti. Il-Kummissjoni tappella lill-Parlament Ewropew u lill-Kunsill biex iqiegħdu l-elementi ewlenin kollha għal Unjoni tas-Swieq Kapitali sħiħa qabel l-elezzjonijiet tal-Parlament Ewropew f'Mejju 2019. Il-Kunsill Ewropew ta' Diċembru huwa mistieden li japprova dawn l-isforzi, li huma essenzjali mhux biss biex titlesta l-Unjoni Ekonomika u Monetarja, iżda wkoll għas-Suq Uniku, kif enfasizzat fil-Komunikazzjoni tat-22 ta' Novembru. Sfond L-Unjoni Bankarja flimkien mal-Unjoni tas-Swieq Kapitali jippromwovu sistema finanzjarja aktar stabbli u integrata fl-Unjoni Ewropea. Dawn iżidu r-reżiljenza tal-Unjoni Ekonomika u Monetarja kontra xokkijiet negattivi billi sostanzjalment jiffaċilitaw il-kondiviżjoni privata tar-riskji bejn pajjiżi differenti, waqt fl-istess ħin jitnaqqas ir-riskju għall-kondiviżjoni pubblika tar-riskji. Sabiex isir progress fuq it-tlestija tal-Unjoni Bankarja billi jiġi aċċellerat it-tnaqqis tar-riskju fis-settur bankarju tal-UE, f'Marzu 2018 il-Kummissjoni pproponiet pakkett ta' azzjonijiet biex jindirizzaw is-self improduttiv. Dawn l-azzjonijiet għandhom fil-mira tagħhom erba' oqsma: niżguraw li l-banek iwarrbu fondi biex ikopru r-riskji assoċjati mas-self maħruġ fil-futur li jista' jsir improduttiv; inħeġġu l-iżvilupp ta' swieq sekondarji fejn il-banek jistgħu jbigħu l-NPLs tagħhom lil servizzjanti tal-kreditu u lill-investituri; niffaċilitaw l-irkupru tad-dejn, bħala komplement tal-proposta ta' insolvenza u ristrutturar tan-negozji mressqa f'Novembru 2016; u nassistu lill-Istati Membri li jkunu jridu biex jirristrutturaw il-banek tagħhom, billi jingħataw gwida mhux vinkolanti biex jistabbilixxu Kumpaniji Maniġerjali tal-Assi (KMA) jew miżuri oħra li jindirizzaw l-NPLs. L-Unjoni tas-Swieq Kapitali (CMU) għandha l-għan li tgħaqqad iktar it-tfaddil mal-investiment u li ssaħħaħ is-sistema finanzjarja Ewropea billi ssaħħaħ il-kondiviżjoni privata tar-riskji, tipprovdi sorsi alternattivi ta' finanzjament u li żżid l-għażliet għal investituri istituzzjonali u fil-livell ta' konsumatur. Is-CMU, parti mit-tielet pilastru tal-Pjan ta' Investiment tal-Kummissjoni għall-Ewropa, hija essenzjali biex titwettaq il-prijorità tal-Kummissjoni Juncker biex tingħata spinta lill-impjiegi, inkluż l-impjieg taż-żgħażagħ, u t-tkabbir. Il-Kummissjoni wettqet il-proposti leġiżlattivi kollha li ħabbret fil-Pjan ta' Azzjoni dwar is-CMU ta' Settembru 2015 kif ukoll fir-rieżami ta' nofs it-terminu tagħha ta' Ġunju 2017. Il-Kummissjoni tappella lill-koleġiżlaturi biex jieħdu azzjoni issa, qabel l-elezzjonijiet tal-Parlament Ewropew fl-2019, biex l-elementi importanti biex tinbena Unjoni tas-Swieq Kapitali sħiħa jkunu f'posthom. Għal Aktar Informazzjoni Unjoni tas-Swieq Kapitali - Mistoqsijiet u Tweġibiet It-Tielet Rapport ta' Progress dwar it-tnaqqis tar-riskji u x-xejriet ta' tnaqqis fir-rigward ta' self improduttiv – Mistoqsijiet u Tweġibiet Skeda informattiva dwar l-Unjoni tas-Swieq Kapitali Skeda informattiva dwar it-tnaqqis tar-riskju fl-Unjoni Bankarja It-Tielet Rapport ta' Progress dwar it-tnaqqis tar-riskji u x-xejriet ta' tnaqqis fir-rigward ta' self improduttiv Il-Komunikazzjoni dwar l-Unjoni tas-Swieq Kapitali Kuntatti: Johannes Bahrke (+32 2 295 86 15) Letizia Lupini (+32 2 295 19 58) Għall-pubbliku: Europe Direct bit-telefown00 800 6789 1011 jew bil-posta elettronika